Får støtte av TV 2 i dialektstriden
Beslutningen om å la Dagsrevyens kommende nyhetsanker Ingerid Stenvold få snakke sin egen Målselv-dialekt har fått språkprofessor Finn Erik Vinje til å rase. Han kaller beslutningen vanvittig og oppsiktsvekkende og tror den vil skape stor irritasjon i befolkningen. Protokoll:Si din mening om dialektstriden i Dagsrevyen Statskanalens hovedkonkurrent TV 2 har siden oppstarten hatt en mer liberal tilnærming til dialektbruk. - Vi har ingen regler her, vi har stor frihet. Vi lar både reportere og programledere snakke dialekt i våre sendinger. Det har vært vår policy fra starten av. Noen ganger får vi reaksjoner fra seerne, men det er sjelden. Jeg tror NRK-redaktøren har gjort et riktig valg, sier nyhetsredaktør i TV 2, Jan Ove Årsæther til VG Nett. Bli tilhenger av Rampelys på Facebook! Han sier TV 2 sin liberale språkprofil har ført til at reportere har søkt seg til kanalen i stedet for til NRK. - Vi har hatt reportere som har hatt et sterkt ønske om å gå til oss i stedet for NRK fordi de slipper å snakke normert nynorsk eller bokmål. Mange dialekter befinner seg et sted midt i mellom, som for eksempel på Nordmøre. Reportere har sagt til meg at de er veldig glad for å ikke bli tvunget til å snakke nynorsk eller bokmål, for begge deler vil være langt unna det de snakker i dagligtalen, sier han. Les flere nyheter på Rampelys-forsiden! Viktig for profilen Førsteamanuensis i medievitenskap Gunn Enli har skrevet boken «Et hjem for oss, et hjem for deg» om TV 2 som medieinstitusjon og TV-kanal. Hun sier TV2 sin liberale profil har vært viktig for å skille seg fra NRK. - TV2 har hele tiden markert seg som en folkelig kanal med en tilnærming nærmere grasrota. Derfor har det vært viktigere for dem å ha representanter fra folk som ikke tilhører standardspråkene. Dialekt gir troverdighet og autensitet, så dette har en seerappell som står i stil med profilen deres, sier hun. Hun tror NRKs beslutning om å la Ingerid Stenvold få snakke dialekt kan innevarsle en ny tid for statskanalen på området. - Det kan se ut som NRK ønsker å flytte grensene, at man vil markere litt endringer i forhold til disse reglene. TV 2 har bidratt til å endre folks oppfatninger, så NRK har muligens forstått at tiden er moden.
TV 2s nyhetsredaktør Jan Ove Årsæther mener konkurrentens redaktør har gjort et klokt valg ved å la Ingerid Stenvold få snakke Målselv-dialekt på Dagsrevyen.